CELEX: 
Language: ro
Date: 2019-02-26 00:00:00
Title: REGULAMENTUL DELEGAT (UE) …/… AL COMISIEI de completare a Directivei 2003/87/CE a Parlamentului European și a Consiliului în ceea ce privește funcționarea Fondului pentru inovare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Fondul pentru inovare este instituit prin articolul 10a alineatul (8) din Directiva 2003/87/CE
                  1
                pentru a sprijini, în toate statele membre, inovarea în domeniul tehnologiilor și proceselor industriale cu emisii scăzute de dioxid de carbon în sectoarele enumerate în anexa I, inclusiv captarea și utilizarea ecologică a dioxidului de carbon („CUC”) care contribuie în mod substanțial la atenuarea schimbărilor climatice, precum și produsele care le înlocuiesc pe cele generatoare de emisii puternice de dioxid de carbon produse în sectoarele enumerate în anexa I, și pentru a contribui la stimularea elaborării și funcționării proiectelor care au ca scop captarea și stocarea geologică a CO2 („CSC”), în condiții de siguranță pentru mediu, precum și a tehnologiilor inovatoare din domeniul energiei din surse regenerabile și al stocării energiei
                  2
               . Fondul, care dispune de cel puțin 450 de milioane de certificate, este succesorul programului NER 300. 
            
            
               Sprijinirea inovării în domeniul tehnologiilor cu emisii scăzute de dioxid de carbon este esențială pentru atingerea obiectivelor UE în materie de climă și competitivitate definite în strategia privind uniunea energetică
                  3
                și în strategia reînnoită privind politica industrială
                  4
               . Fondul pentru inovare va fi instrumentul de demonstrare a tehnologiilor cu emisii reduse și fără emisii de dioxid de carbon, care va permite tranziția către o economie decarbonizată, astfel cum se prevede în strategia de reducere a emisiilor pe termen lung
                  5
               . De asemenea, acesta va spori competitivitatea întreprinderilor din UE, sprijinindu-le să devină lideri mondiali în respectivele tehnologii. Fondul pentru inovare va sprijini obiectivele Planului strategic privind tehnologiile energetice (SET)
                  6
               , precum și cele stabilite în parteneriatele public-privat din cadrul Programului-cadru de cercetare al UE, în special SPIRE (Industrie cu procese sustenabile prin eficiența resurselor și eficiența energetică), întreprinderea comună pentru bioindustrii și întreprinderea comună „Pile de combustie și hidrogen”. Fondul pentru inovare ar trebui să contribuie, de asemenea, la viitoarele parteneriate și misiuni din cadrul programului Orizont, în conformitate cu obiectivele Directivei 2003/87/CE.
            
            
               Obiectivul Fondului pentru inovare este de a furniza proiecte de demonstrație de succes pentru inovarea revoluționară în domeniul tehnologiilor cu emisii reduse de dioxid de carbon. Fondul urmărește să selecteze proiecte de demonstrație inovatoare și viabile și să contribuie la reducerea deficitului lor de finanțare. Se preconizează că portofoliul Fondului pentru inovare va reprezenta o acoperire geografică și tehnologică largă până în 2030. Fondul pentru inovare va funcționa în cadrul unei structuri de guvernanță eficace, eficiente și simple, care să asigure responsabilitatea, transparența și schimbul de cunoștințe.
            
            
               Volumul potențial de investiții pentru proiecte demonstrative este estimat
                  7
                între 55 și 68 de miliarde EUR în sectoarele eligibile. Deși se preconizează că volumul Fondului pentru inovare va fi substanțial [de la 6 miliarde EUR (la un preț al dioxidului de carbon de 15 EUR/tCO2) la 11 miliarde EUR (la un preț de 25 EUR/tCO2)], cererea de finanțare depășește cu mult resursele disponibile estimate. Prin urmare, sprijinul acordat prin Fondul pentru inovare ar trebui să fie combinat cu sprijinul oferit de alte programe ale UE și de statele membre. 
            
            
               Fondul pentru inovare va fi complementar programului Orizont Europa deoarece va oferi sprijin pentru tehnologiile cu emisii reduse și fără emisii de dioxid de carbon pe care Orizont Europa – sau predecesorul său, programul Orizont 2020 – le-a finanțat în etapele anterioare ale dezvoltării acestora. De asemenea, acesta va fi complementar Fondului european de dezvoltare regională, care sprijină inovarea și asimilarea pe scară largă a acesteia (de exemplu, soluții de eficiență energetică pentru IMM-uri și clădiri, proiecte privind energia din surse regenerabile), dar nu sprijină niciuna dintre activitățile enumerate în anexa I la Directiva 2003/87/CE. Mecanismul pentru interconectarea Europei și fondurile structurale și de investiții europene ar putea sprijini elementele de infrastructură ale proiectelor finanțate din Fondul pentru inovare, cum ar fi construcția de conducte de CO2 și de hidrogen sau conexiuni la rețea. Fondul pentru inovare va funcționa, de asemenea, în sinergie cu instrumentul de sprijin în materie de investiții al Uniunii (Fondul InvestEU propus de Comisie)
                  8
               : Fondul InvestEU va fi în măsură să ofere sprijin suplimentar în materie de investiții (de exemplu, garanții pentru împrumuturi sau contribuții la capital) pentru proiectele finanțate din Fondul pentru inovare. Propunerea Comisiei privind InvestEU prevede că Fondul pentru inovare va fi în măsură să contribuie la operațiunile de finanțare mixtă din cadrul InvestEU (de exemplu, completarea acoperirii riscurilor oferită de InvestEU). 
            
            
               Combinația optimă de finanțare din partea Fondului pentru inovare, a Fondului InvestEU, a altor programe ale Uniunii și a statelor membre ar trebui să asigure o acoperire largă a costurilor și riscurilor suplimentare legate de demonstrarea tehnologiilor sau produselor inovatoare cu emisii reduse de dioxid de carbon.
            
            
               Colegiuitorii au solicitat Comisiei să organizeze prima cerere de propuneri pentru Fondul pentru inovare înainte de 2021, astfel încât proiectele eligibile să beneficieze de sprijin în timp util. Deși veniturile nedistribuite din prima rundă de cereri de propuneri a programului NER 300 au fost redirecționate către mecanismul PDE InnovFin și instrumentul de datorie din cadrul MIE
                  9
               , au trecut deja cinci ani de la lansarea ultimei cereri în vederea acordării de granturi în cadrul programului NER 300 în 2013. 
            
            
               2.CONSULTĂRI PREALABILE ADOPTĂRII ACTULUI
            
            
               Experiența cu programul NER 300, inclusiv studiul privind învățămintele desprinse
                  10
               , a oferit informații valoroase pentru conceperea Fondului pentru inovare. Principala problemă identificată pe parcursul punerii în aplicare a programului NER 300 este o rată scăzută de succes a proiectelor care au beneficiat de sprijin sau întârzieri în etapa timpurie de dezvoltare a proiectului. Până în prezent, doar 6 dintre cele 39 de proiecte care au beneficiat de sprijin au fost demarate, în timp ce 14 proiecte au fost retrase. Principalii factori determinanți ai ratei scăzute de succes a proiectelor finanțate prin programul NER300 au fost selectarea de proiecte imature, precum și furnizarea cu întârziere a sprijinului.
            
            
               Alți factori determinanți ai ratei scăzute de succes legați, în principal, de modul în care a fost conceput programul NER300, care au fost identificați recent de Curtea de Conturi
                  11
               , sunt procesul decizional complex și neclar și sistemul de selecție inflexibil. În acest sens, Curtea de Conturi recomandă îmbunătățirea procesului de selecție a proiectelor și de luare a deciziilor prin evaluarea aspectelor privind viabilitatea economică a proiectelor și coerența acestora cu prioritățile UE și cu planurile energetice și climatice naționale ale statelor membre, prin asumarea de angajamente ferme și transparente din partea statelor membre înainte de acordarea fondurilor UE, prin stabilirea unor criterii de retragere a finanțării în cazul în care proiectele nu îndeplinesc obiectivele convenite, prin asigurarea flexibilității pentru a răspunde evoluțiilor pieței și ale tehnologiei, printr-o mai bună coordonare între diferitele programe de sprijin și, în cele din urmă, prin asigurarea răspunderii depline. 
            
            
               În plus, Comisia a organizat două runde de consultări cu părțile interesate în cauză pentru a colecta opinii ale experților cu privire la conceperea Fondului pentru inovare: ateliere sectoriale în perioada ianuarie-iunie 2017
                  12
                și consultare publică online în perioada ianuarie­aprilie 2018
                  13
               . 
            
            
               În conformitate cu cerințele privind o mai bună legiferare, Comisia a publicat, pentru feedback, proiectul de regulament delegat în perioada 14 decembrie 2018-11 ianuarie 2019. Au fost primite treizeci și cinci de observații de la diverse părți interesate (state membre, asociații profesionale, întreprinderi). Tonul general al observațiilor este pozitiv, salutând regulamentul delegat, arătând apreciere pentru faptul că punctul de vedere al părților interesate a fost solicitat pe larg și a fost luat în considerare unde a fost posibil. În observații a fost exprimat acordul cu principiile și dispozițiile concrete, arătându-se totodată că unele elemente, cum ar fi definirea costurilor relevante și normele de recuperare, trebuie clarificate în contextul cererilor de propuneri.
            
            
               Principalele constatări ale consultărilor au condus la următoarele concluzii: 
            
            
               ·granturile reprezintă cea mai adecvată formă de sprijin, dar există, de asemenea, un interes pentru instrumentele financiare;
            
            
               ·sprijinul ar trebui, în general, să fie legat atât de costurile de investiții, cât și de costurile de funcționare; 
            
            
               ·criteriile de eligibilitate ar trebui să stabilească termene pentru atingerea obiectivelor de etapă specificate;
            
            
               ·procesul de depunere a cererilor ar trebui să fie organizat în două etape; 
            
         
         
            
               ·evaluarea proiectelor ar trebui să se bazeze pe mai multe criterii: potențialul de decarbonizare, scalabilitatea, gradul de inovare, atractivitatea financiară și costul estimat al performanței; 
            
            
               ·echilibrul de finanțare echitabil între sectoare (energie, industrie) și tehnologii este necesar;
            
            
               ·asistența pentru dezvoltarea de proiecte în cazul proiectelor prospective, dar care nu sunt suficient de mature, ar adăuga valoare și ar reduce timpul necesar pentru pregătirea proiectelor. 
            
            
               Propunerea de regulament delegat este conformă cu majoritatea preferințelor exprimate de părțile interesate cu privire la toate elementele de mai sus.
            
            
               Comisia a comandat un „studiu de testare a pieței”
                  14
               , care a implicat un sondaj în rândul a aproximativ 500 de experți pentru a estima performanța și potențiala piață a Fondului pentru inovare odată cu lansarea acestuia. 
            
            
               Comisia a constituit un grup special de experți privind Fondul pentru inovare
                  15
               , în conformitate cu Înțelegerea comună privind actele delegate
                  16
               , și a organizat reuniuni cu experții desemnați de statele membre și de sectoarele eligibile la 8 iunie și la 4 decembrie 2018. Parlamentul European și Consiliul Uniunii Europene au fost invitate la reuniuni. În cursul primei reuniuni, experții au susținut în mare parte opțiunile propuse pentru evaluarea impactului. În cursul celei de a doua reuniuni, experții și-au exprimat satisfacția generală cu privire la domeniul de aplicare a proiectului de regulament și la flexibilitatea pe care o oferă acesta pentru a se adapta la evoluția condițiilor de piață și la învățămintele desprinse din experiență. Observațiile formulate de experți au fost reflectate prin adăugarea unei obligații pentru Comisie de a se consulta cu statele membre cu privire la textul cererii de propuneri, precum și a unei obligații pentru organismul de execuție de a sprijini statele membre în eforturile lor de a promova Fondul pentru inovare și de a comunica cu inițiatorii proiectelor. În plus, pragul pentru proiectele la scară mică a fost majorat la 7,5 milioane EUR. Criteriile de selecție pentru „maturitatea proiectului” au fost clarificate, inclusiv importanța sprijinului acordat de statul membru în cauză. De asemenea, au fost efectuate modificări minore de redactare și clarificări, inclusiv în ceea ce privește definirea costurilor relevante. Comisia a explicat în continuare că grupul de experți va fi implicat în procesul de elaborare a cererilor de propuneri.
            
            
               Având în vedere importanța Fondului pentru inovare, Comisia a efectuat o evaluare a impactului pentru a analiza mai multe opțiuni pentru fiecare dintre aspectele legate de punerea în aplicare operaționalizate în propunerea actuală. În cadrul opțiunii preferate, fondul va continua să sprijine costurile suplimentare ale proiectului legate de inovare (la fel ca în cadrul NER300), dar va acorda granturile într-un mod mai flexibil, pe baza obiectivelor de etapă pe parcursul elaborării și al exploatării proiectului. Pentru o mai bună selecție a proiectelor, acestea vor fi selectate prin intermediul cererilor de propuneri periodice pe baza mai multor criterii (și anume, eficiența din punct de vedere al costurilor, evitarea emisiilor de gaze cu efect de seră, viabilitatea economică). Pentru a simplifica guvernanța, fondul va fi gestionat de Comisie (cu sprijinul unui organism public de execuție). În timp ce cadrul pentru operațiuni ar trebui stabilit prin actul delegat, mai multe decizii (de exemplu, detaliile concrete privind procedura de selecție și evaluare) ar trebui să fie luate în cererile de propuneri pentru a reflecta mai bine condițiile de piață în schimbare. Statele membre ar trebui să fie consultate cu privire la deciziile-cheie (de exemplu, detaliile cererilor de propuneri, lista proiectelor preselectate). Pentru a evita denaturările pe piața carbonului, certificatele de emisii EU ETS, care vor furniza resursele pentru fond, vor fi scoase la licitație în volume anuale egale până în 2030, cu o flexibilitate limitată pentru a ajusta volumele de certificate scoase la licitație la cererea rezultată în urma cererilor de proiecte. Fondul va coopera îndeaproape cu alte programe de finanțare ale UE precum Orizont Europa și va completa granturile pe care le va plăti cu forme rambursabile de sprijin (datorii, capitaluri proprii, garanții) prin intermediul operațiunilor de finanțare mixtă puse în aplicare în cadrul Programului InvestEU, asigurând astfel un răspuns coordonat la nevoile pieței.
            
            
               Opțiunea preferată a fost puternic susținută de majoritatea părților interesate în calitate de reprezentanți ai industriei, furnizori de energie, dezvoltatori de proiecte, state membre sau ONG-uri și reprezentanți ai mediului academic.
            
            
               Opțiunea preferată va reduce costurile administrative ale inițiatorilor și ale administrațiilor statelor membre prin intermediul unui lanț decizional structurat și al unor termene mai lungi pentru luarea deciziilor. Costurile administrative ale organismului de execuție vor fi acoperite integral din resursele fondului. Nu se preconizează niciun impact negativ direct în domeniul economic, social sau al mediului.
            
            
               Comitetul de analiză a reglementării a solicitat mai multe dovezi cu privire la eșecul programului NER300, la domeniul de aplicare a regulamentului delegat și la flexibilitatea acordată cererilor de propuneri, precum și cu privire la interacțiunea cu alte programe ale Uniunii. Pe baza raportului recent al Curții de Conturi, factorii determinanți ai eșecului programului NER300 ar putea fi mai bine explicați. Evaluarea impactului furnizează în prezent o analiză mai aprofundată a modului în care se poate ajunge la un echilibru optim între previzibilitate și flexibilitate în ceea ce privește separarea funcțiilor între regulamentul delegat și cererile de propuneri. Rolul Fondului pentru inovare este definit ca furnizarea unei legături între programele de cercetare – cum ar fi Orizont Europa – și alte programe ale Uniunii care finanțează introducerea tehnologiilor și a infrastructurii — cum ar fi Mecanismul pentru interconectarea Europei sau Programul InvestEU. 
            
            
               3.ELEMENTELE JURIDICE ALE ACTULUI DELEGAT
            
            
               Articolul 10a alineatul (8) din Directiva 2003/87/CE instituie Fondul pentru inovare și stabilește normele generale de funcționare a Fondului pentru inovare, și anume sursa veniturilor Fondului pentru inovare, proiectele eligibile pentru a beneficia de sprijin acordat prin Fondul pentru inovare, precum și normele generale de plată a sprijinului. În plus, articolul 10a alineatul (8) precizează criteriile pentru procedura de selecție și permite finanțarea complementară a proiectelor eligibile, care urmează să fie furnizată de statele membre sau de Uniune. 
            
            
               În plus, articolul 10a alineatul (8) din Directiva 2003/87/CE împuternicește Comisia să adopte acte delegate pentru a completa directiva în ceea ce privește normele de funcționare a Fondului pentru inovare, inclusiv în ceea ce privește procedura și criteriile de selecție.
            
            
               Propunerea de regulament delegat stabilește normele care sunt strict necesare pentru funcționarea Fondului pentru inovare, lăsând în același timp ca unele decizii să fie luate în cererile de propuneri și în documentația contractuală. 
            
            
               Capitolul I din propunerea de regulament delegat stabilește obiectivele operaționale ale Fondului pentru inovare și o listă a formelor de sprijin pe care Fondul pentru inovare le furnizează.
            
            
               Principalul instrument de acordare a sprijinului prin intermediul fondului este reprezentat de granturi, din cauza deficitului financiar ridicat și a riscurilor prezentate de astfel de proiecte și în conformitate cu preferința fermă exprimată de părțile interesate. Capitolul central al propunerii – capitolul II – stabilește norme specifice pentru finanțarea prin granturi. 
            
            
               Fondul pentru inovare va acoperi până la 60 % din costurile relevante în conformitate cu articolul 10a alineatul (8) din Directiva 2003/87/CE. Propunerea de regulament delegat menține definiția costurilor suplimentare utilizate pentru programul NER 300, și anume diferența dintre costuri și venituri în raport cu o tehnologie convențională, care este conformă, de asemenea, cu practica în ceea ce privește evaluarea ajutorului de stat acordat de UE. În același timp, propunerea aduce beneficii proiectelor la scară mică prin stabilirea unei definiții simplificate a costurilor relevante.
            
            
               Fondul va acorda sprijin în funcție de necesitățile de flux de numerar ale proiectelor. Până la 40 % din finanțare va fi acordată sub formă de finanțare preliminară la închiderea financiară pentru proiectele care nu prezintă riscuri, astfel încât acestea să poată fi puse în aplicare cât mai curând posibil. Acest lucru va oferi, de asemenea, un impuls proiectelor să își accelereze închiderea financiară. Restul de 60 % din grant va fi acordat proiectelor, în funcție de necesitățile lor de fluxuri de numerar, atunci când își vor atinge obiectivele de etapă specifice. Se va institui un mecanism de recuperare pentru a asigura recuperarea sumelor plătite în mod necuvenit din Fondul pentru inovare.
            
            
               În al doilea rând, capitolul II stabilește norme pentru organizarea cererilor de propuneri, pentru procesul de depunere a cererilor și pentru selectarea proiectelor. Va fi necesară o concurență efectivă la nivelul UE pentru a selecta proiectele cu cel mai mare potențial de evitare a emisiilor de gaze cu efect de seră și pentru a reduce în mod semnificativ costurile tranziției către o economie cu emisii scăzute de dioxid de carbon în sectoarele în cauză. 
            
            
               Fondul prevede organizarea de cereri de propuneri periodice până în 2030. Propunerea nu stabilește o perioadă de timp între cererile de propuneri, permițând astfel adaptarea cererilor de propuneri la cerere și la maturitatea rezervei de proiecte, care vor fi evaluate după încheierea fiecărei cereri de propuneri. Pentru a răspunde așteptărilor colegiuitorilor, prima cerere de propuneri ar trebui să aibă loc înainte de 31 decembrie 2020. 
            
         
         
            
               Propunerea prevede o procedură de depunere a cererilor în două etape, în vederea reducerii costurilor și a sarcinii administrative pentru inițiatorii de proiecte. Procedura de depunere a cererilor în două etape este menită să simplifice și să accelereze atât pregătirea solicitanților, cât și identificarea în prealabil a propunerilor de proiecte mature. În plus, propunerea prevede posibilitatea de a stabili o procedură specifică de depunere a cererilor pentru proiectele la scară mică în cadrul cererii de propuneri. 
            
            
               Propunerea stabilește mai multe criterii de selecție în ceea ce privește eficacitatea, eficiența și scalabilitatea, care vor evalua potențialul de reducere a emisiilor de gaze cu efect de seră (GES), nivelul de inovare, viabilitatea economică, potențialul de aplicare și reproducere pe scară mai largă, costul reducerii și maturitatea proiectelor în ceea ce privește disponibilitatea tehnologică și comercială, inclusiv deținerea de permise care acoperă, printre altele, evaluarea impactului unui proiect asupra mediului. 
            
            
               Pentru a asigura o distribuție geografică echilibrată a sprijinului, propunerea prevede simplificări pentru proiectele la scară mică și furnizarea de sprijin pentru dezvoltarea proiectului. În plus, aceasta permite stabilirea unor criterii de selecție suplimentare în cadrul cererilor de propuneri ulterioare.
            
            
               Capitolul III permite Fondului pentru inovare să își plătească veniturile în cadrul operațiunilor de finanțare mixtă din Programul InvestEU, oferind astfel un sprijin mai bine direcționat proiectelor eligibile; fie în plus față de granturi, fie ca alternativă la granturi. 
            
            
               Capitolul IV „Guvernanța” definește principalii actori implicați în punerea în aplicare a Fondului pentru inovare. În special, acesta definește rolul Comisiei, al organismelor de execuție, al statelor membre și al părților interesate.
            
            
               Cererile de propuneri pentru fond vor fi organizate la nivel central de către Comisie cu sprijinul organismelor de execuție. Acest lucru va asigura simplificarea și structurarea procesului decizional, reducând astfel costurile administrative pentru inițiatorii de proiect. BEI sau o agenție executivă se poate afla printre organismele însărcinate cu executarea sarcinilor prevăzute. 
            
            
               Statele membre vor juca un rol important în punerea în aplicare a Fondului pentru inovare. Sprijinul și angajamentul statelor membre sunt indispensabile pentru punerea în aplicare rapidă a proiectului, de exemplu prin acordarea de sprijin financiar suplimentar sau prin accelerarea proceselor de eliberare a permiselor. Un grup mai mare de părți interesate va fi consultat cu privire la chestiuni de orientare generală pentru Fondul pentru inovare.
            
            
               În cele din urmă, propunerea stabilește normele de raportare, monitorizare, evaluare, control și publicare.
            
            
               4.IMPACTUL BUGETAR
            
            
               Toate activitățile desfășurate în cadrul Fondului pentru inovare în conformitate cu prezentul proiect de regulament delegat al Comisiei sunt finanțate din veniturile rezultate din licitarea certificatelor ETS, astfel cum se prevede la articolul 10a alineatul (8) din Directiva 2003/87/CE de instituire a Fondului pentru inovare și de stabilire a normelor generale de funcționare. Regulamentul (UE) nr. 1031/2010 al Comisiei prevede norme detaliate privind calendarul, administrarea și alte aspecte ale licitării certificatelor ETS ale căror venituri aparțin statelor membre și, prin urmare, sunt colectate și gestionate în afara bugetului UE. Acest principiu de bază este în continuare același ca în cazul programului NER 300, care este predecesorul Fondului pentru inovare, și va continua să se aplice indiferent de entitatea care pune în aplicare în mod concret Fondul pentru inovare: Banca Europeană de Investiții (BEI), la fel ca în cazul programului NER 300, sau Comisia, independent sau împreună cu o agenție executivă.
            
            
               Luând în considerare recomandările Curții de Conturi formulate în contextul programului NER 300
                  17
                și rolul sporit al Comisiei în punerea în aplicare a Fondului pentru inovare, în cazul în care Comisia alege să pună în aplicare Fondul pentru inovare în cadrul gestiunii directe, se preconizează includerea Fondului pentru inovare într-o structură bugetară similară altor fonduri pentru care Comisia își asumă sarcinile de coordonare și de execuție pentru contribuțiile financiare realizate de părți terțe, cum ar fi fondurile fiduciare. În acest caz, toate veniturile Fondului pentru inovare vor fi colectate de la adjudecător în conformitate cu dispozițiile capitolelor VII și VIII din Regulamentul (UE) nr. 1031/2010 ca venituri alocate externe în sensul articolului 21 alineatele (1) și (5) din Regulamentul (UE, Euratom) 2018/1046 al Parlamentului European și al Consiliului
                  18
                („Regulamentul financiar”). Aceste venituri alocate externe ar finanța toate cheltuielile legate de activitățile de punere în aplicare a Fondului pentru inovare, inclusiv costurile administrative. Prin urmare, punerea în aplicare a Fondului pentru inovare, astfel cum a fost propusă în prezenta propunere de Regulament delegat al Comisiei, nu ar avea niciun impact financiar suplimentar asupra bugetului UE. 
            
            
               Pentru o posibilă delegare a anumitor sarcini de punere în aplicare către o agenție executivă, va fi elaborată o analiză cost-beneficiu detaliată (ACB). O astfel de analiză cost-beneficiu detaliată privind posibila delegare a sarcinilor la nivelul tuturor programelor UE în următorul cadru financiar multianual 2021-2027 este în curs de pregătire.
            
            
               Tabelul 1: Exemple ilustrative de proiecte potențiale
            
            
                     
                        Categorii de sectoare
                     
                  
                  
                     
                        Sectoare eligibile în temeiul articolului 10a alineatul (8) din Directiva 2003/87/CE
                     
                  
                  
                     
                        Exemple de proiecte potențiale
                           19
                        
                     
                  
               
                     
                        Energia din surse regenerabile
                     
                  
                  
                     
                        Energia eoliană
                     
                  
                  
                     
                        - Instalații eoliene offshore plutitoare
                     
                     
                        - Turbine de generație următoare
                     
                  
               
                     
                  
                  
                     
                        Energia solară
                     
                  
                  
                     
                        - Centrale pe bază de energie solară concentrată
                     
                     
                        - Celule organice flexibile
                     
                     
                        - Instalații fotovoltaice plutitoare
                     
                     
                        - Instalații fotovoltaice hibride, care concentrează energia solară și tehnologiile de stocare
                     
                  
               
                     
                  
                  
                     
                        Energia geotermală
                     
                  
                  
                     
                        - Sisteme geotermale îmbunătățite
                     
                  
               
                     
                  
                  
                     
                        Bioenergie
                     
                  
                  
                     
                        - Biocombustibili avansați
                     
                  
               
                     
                  
                  
                     
                        Energia oceanelor
                     
                  
                  
                     
                        - Tehnologii în domeniul energiei mareelor și valurilor
                     
                  
               
                     
                        Stocarea energiei
                     
                  
                  
                     
                        Stocarea energiei
                     
                  
                  
                     
                        - Inovarea în materie de produse (de exemplu, depozitarea termică, depozitarea energiei electrice prin pompare termică, baterii cu curgere, tehnologia bazată pe litiu sau tehnologia ulterioară celei bazate pe litiu-ion, stocarea energiei prin aer comprimat sau aer lichid)
                     
                     
                        - Inovarea în materie de proces (de exemplu, tehnologiile blockchain și inteligența artificială)
                     
                     
                        - Inovarea în materie de sistem (de exemplu, sisteme de gestionare a energiei și stații de încărcare în porturi )
                     
                     
                        - Demonstrație la scară largă a producției de hidrogen din surse regenerabile și utilizarea sa pentru stocarea energiei (de exemplu, electroliza apei împreună cu sisteme de stocare a hidrogenului) 
                     
                  
               
                     
                        Captarea și stocarea dioxidului de carbon (CSC)
                     
                  
                  
                     
                        Captarea și stocarea dioxidului de carbon (CSC)
                     
                  
                  
                     
                        - Proiecte CSC cu lanț complet
                     
                     
                        - Proiecte CSC cu lanț parțial, cu contracte de stocare garantate
                     
                  
               
                     
                        Captarea și utilizarea dioxidului de carbon (CUC)
                     
                  
                  
                     
                        Captarea și utilizarea dioxidului de carbon
                     
                  
                  
                     
                        Captarea CO2 și a altor efluenți gazoși care conțin dioxid de carbon și transformarea lor în combustibili utilizabili sau produse utilizabile
                     
                  
               
                     
                        Industrie
                     
                  
                  
                     
                        Fabricarea produselor de cocserie și a produselor obținute prin rafinarea petrolului
                     
                  
                  
                     
                        - Trecerea la hidrogen cu emisii scăzute de dioxid de carbon 
                     
                     
                        - Utilizarea de materii prime alternative durabile
                     
                     
                  
               
                     
                  
                  
                     
                        Fabricarea metalelor feroase de bază
                     
                  
                  
                     
                        - Noi tehnologii de topire reductoare
                     
                     
                        - Tehnologii de reducere directe, bazate pe hidrogen cu emisii scăzute de carbon
                     
                     
                        - Producția de oțel pe bază de energie electrică
                     
                     
                        - Reciclarea gazelor de la gura furnalelor
                     
                  
               
                     
                  
                  
                     
                        Fabricarea metalelor neferoase de bază
                     
                  
                  
                     
                        - Electroliza cu emisii reduse
                     
                     
                        - Anozi inerți/catozi cu strat hidrofil pentru scurgerea aluminiului lichid
                     
                     
                        - Încălzire cu bile magnetice
                     
                     
                        - Recuperarea căldurii reziduale
                     
                  
               
                     
                  
                  
                     
                        Fabricarea cimentului și a betonului
                     
                  
                  
                     
                        - Ciment cu emisii reduse de carbon
                     
                     
                        - Ciment cu emisii reduse de carbon 
                     
                     
                        - Modificări ale compoziției betonului
                     
                  
               
                     
                  
                  
                     
                        Fabricarea varului și a gipsului
                     
                  
                  
                     
                        - Creșterea concentrației de CO2, de exemplu în buclă
                     
                     
                        - Combinație cu un proces de combustie cu aer îmbogățit cu oxigen
                     
                  
               
                     
                  
                  
                     
                        Fabricarea sticlei și a produselor din sticlă
                     
                  
                  
                     
                        - Cuptoare electrice
                     
                     
                        - Combustia cu aer îmbogățit cu oxigen (inclusiv recuperarea căldurii) 
                     
                     
                        - Trecerea la biocombustibili sau hidrogen cu emisii reduse de dioxid de carbon 
                     
                     
                        - Reformularea loturilor și o paletizare a loturilor (de exemplu, materiale necarbogazoase sau sticlă cu temperatură de topire mai scăzută)
                     
                  
               
                     
                  
                  
                     
                        Fabricarea produselor din argilă și industria produselor refractare
                     
                  
                  
                     
                        - Cuptoare și uscătoare electrice
                     
                     
                        - Conceperea de produse care nu implică un proces de ardere sau care implică un proces de ardere la temperaturi scăzute
                     
                     
                        - Alte inovații în materie de produse
                     
                  
               
                     
                  
                  
                     
                        Fabricarea hârtiei și a produselor din hârtie
                     
                  
                  
                     
                        - Noi tehnici de uscare
                     
                     
                        - Materiale spumante sau fibroase
                     
                     
                        - Gazeificarea leșiei negre
                     
                     
                        - Tratament enzimatic prealabil
                     
                     
                        - Recuperarea căldurii;
                     
                     
                        - Depolimerizarea electrochimică a ligninei.
                     
                  
               
                     
                  
                  
                     
                        Fabricarea de substanțe și produse chimice
                     
                  
                  
                     
                        - Utilizarea sau mai buna utilizare a surselor alternative de carbon: CO2, biomasă, deșeuri, gaze de eșapament, reziduuri și materiale reciclate
                     
                     
                        - Materiale „revoluționare” (de exemplu, materiale funcționale de înaltă performanță, inclusiv materiale ușoare pentru energie cu emisii scăzute de dioxid de carbon, mobilitate și locuințe)
                     
                     
                        - Utilizarea energiei electrice din surse regenerabile
                     
                     
                        - Producția și utilizarea hidrogenului cu emisii reduse de dioxid de carbon
                     
                     
                        - Procese electrificate, inclusiv prin forme neconvenționale de energie 
                     
                  
               
                     
                  
                  
                     
                        Alte sectoare care intră sub incidența anexei I la Directiva 2003/87/CE
                     
                  
                  
                     
                        - Producerea de hidrogen cu emisii scăzute de carbon cu energie din surse regenerabile sau cu CSC
                     
                     
                        - Producția inovatoare de pneuri cu emisii scăzute de dioxid de carbon 
                     
                  
               
                     
                        Transsectorial
                     
                  
                  
                     
                        Proiecte transsectoriale și simbioză industrială
                     
                  
                  
                     
                        - Orice combinație a celor de mai sus
                     
                     
                        - Captarea carbonului de la mai multe instalații industriale, transportul de CO2, utilizare și stocare
                     
                     
                        - Producție și demonstrație de noi baterii chimice la scară largă
                     
                     
                        - Utilizarea și stocarea hidrogenului cu emisii scăzute de dioxid de carbon și proiecte de infrastructură
                     
                     
                        - Încărcare electrică
                     
                     
                        - Sisteme hibride de energie din surse regenerabile 
                     
                     
                        - Sisteme termice industriale care utilizează pompe de căldură.
                     
                  
               
            
               REGULAMENTUL DELEGAT (UE) …/… AL COMISIEI
            
            
               din 26.2.2019
            
            
               de completare a Directivei 2003/87/CE a Parlamentului European și a Consiliului în ceea ce privește funcționarea Fondului pentru inovare
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului
                  20
               , în special articolul 10a alineatul (8) al patrulea paragraf,
            
            
               întrucât: 
            
            
               (1)Ar trebui să fie stabilite norme detaliate privind funcționarea Fondului pentru inovare, luând în considerare învățămintele desprinse din programul NER 300, instituit în temeiul Directivei 2003/87/CE și pus în aplicare pe baza Deciziei 2010/670/UE a Comisiei
                  21
               , în special concluziile raportului Curții de Conturi
                  22
               .
            
            
               (2)Pentru a acoperi rentabilitatea scăzută și riscurile tehnologice mai mari ale proiectelor eligibile în comparație cu tehnologiile convenționale, o parte semnificativă a finanțării prin Fondul pentru inovare ar trebui furnizată sub forma unui grant. Prin urmare, ar trebui stabilite norme detaliate privind plata granturilor. 
            
            
               (3)Întrucât riscurile și rentabilitatea proiectelor eligibile pot diferi între sectoare, iar activitățile acestor proiecte pot, de asemenea, să evolueze în timp, este oportun să se permită furnizarea unei părți a sprijinului acordat prin Fondul pentru inovare sub formă de contribuții la operațiunile de finanțare mixtă din cadrul instrumentului de sprijin pentru investiții al Uniunii, precum și sub alte forme prevăzute în Regulamentul (UE, Euratom) 2018/1046 al Parlamentului European și al Consiliului
                  23
                („Regulamentul financiar”).
            
            
               (4)Este oportun să se ia în considerare diferența dintre costurile totale ale unui proiect eligibil și costurile totale ale unui proiect echivalent care utilizează tehnologia convențională drept costuri relevante în scopul finanțării în cadrul Fondului pentru inovare. Cu toate acestea, pentru a evita o sarcină administrativă excesivă asupra proiectelor la scară mică și pentru a aborda dificultățile specifice cu care se confruntă acestea în obținerea finanțării, costurile relevante ale unui proiect la scară mică ar trebui să fie costul total al cheltuielilor de capital pentru un astfel de proiect.
            
            
               (5)Pentru a pune la dispoziție în timp util resursele financiare adecvate pentru proiectele eligibile, plata granturilor ar trebui să se bazeze pe realizarea obiectivelor de etapă. Pentru toate proiectele, obiectivele de etapă ar trebui să includă închiderea financiară și demararea proiectului. Întrucât unele proiecte ar putea necesita furnizarea sprijinului la un moment diferit, este oportun să se prevadă posibilitatea de a stabili obiective de etapă suplimentare în documentația contractuală. 
            
            
               (6)Pentru a spori probabilitatea de succes a proiectelor, ar trebui să se stabilească posibilitatea de a plăti o parte din grant înainte de demararea unui proiect. Plata granturilor ar trebui, în principiu, să înceapă la închiderea financiară și să continue pe parcursul etapei de dezvoltare și desfășurare a proiectului.
            
            
               (7)Cea mai mare parte a sprijinului acordat prin Fondul pentru inovare ar trebui să depindă de evitarea verificată a emisiilor de gaze cu efect de seră. În consecință, subperformanța semnificativă în ceea ce privește evitarea planificată a emisiilor de gaze cu efect de seră ar trebui să conducă la reducerea și recuperarea valorii sprijinului care depinde de această evitare. Cu toate acestea, mecanismul de reducere și recuperare ar trebui să fie suficient de flexibil pentru a lua în considerare caracterul inovator al proiectelor sprijinite din Fondul pentru inovare. 
            
            
               (8)Granturile din cadrul Fondului pentru inovare ar trebui să fie acordate în urma unui proces de selecție competitiv, și anume prin intermediul cererilor de propuneri. Pentru a reduce sarcina administrativă asupra inițiatorilor de proiecte, ar trebui să se stabilească o procedură de depunere a cererilor în două etape, care să cuprindă o scrisoare de exprimare a interesului și o cerere completă. 
            
            
               (9)Proiectele care solicită sprijin acordat prin Fondul pentru inovare ar trebui evaluate pe baza unor criterii calitative și cantitative. Combinarea acestor criterii ar trebui să asigure caracterul complet al evaluării proiectului în ceea ce privește potențialul său tehnologic și comercial. Pentru a asigura o selecție echitabilă și bazată pe merite, proiectele ar trebui să fie selectate pe baza acelorași criterii de selecție, dar să fie evaluate și ierarhizate mai întâi în raport cu alte proiecte din același sector și, ulterior, cu proiecte din toate sectoarele. 
            
            
               (10)Proiectele ale căror planificare, model de afaceri și structură financiară și juridică nu sunt suficient de mature, în special având în vedere o posibilă lipsă de sprijin din partea statelor membre în cauză sau a autorizațiilor naționale necesare, nu ar trebui să fie selectate pentru a beneficia de sprijin acordat prin Fondul pentru inovare. Cu toate acestea, astfel de proiecte pot fi promițătoare. Prin urmare, ar trebui să se prevadă posibilitatea acordării de asistență pentru dezvoltare unor astfel de proiecte. Asistența pentru dezvoltarea de proiecte ar trebui să aducă beneficii în special proiectelor la scară mică și proiectelor din statele membre cu venituri mai reduse, pentru a contribui la realizarea unei distribuții echilibrate din punct de vedere geografic a sprijinului acordat prin Fondul pentru inovare. 
            
            
               (11)Este important să se realizeze o distribuție echilibrată din punct de vedere geografic a sprijinului acordat prin Fondul pentru inovare. Pentru a preveni o situație în care unele state membre nu sunt acoperite suficient, ar trebui să se prevadă posibilitatea de a stabili criterii de selecție suplimentare în vederea realizării echilibrului din punct de vedere geografic în cadrul unei a doua cereri de propuneri sau al unei cereri de propuneri ulterioare.
            
            
               (12)Comisia ar trebui să asigure punerea în aplicare a Fondului pentru inovare. Cu toate acestea, Comisia ar trebui să poată delega unele dintre acțiunile de punere în aplicare, cum ar fi organizarea cererii de propuneri, preselecția proiectelor sau gestionarea contractuală a granturilor, către organismele de execuție.
            
            
               (13)Veniturile din Fondul pentru inovare, inclusiv veniturile din certificatele cuantificate monetar pe platforma comună de licitație în conformitate cu Regulamentul (UE) nr. 1031/2010 al Comisiei
                  24
               , ar trebui gestionate în conformitate cu obiectivele Directivei 2003/87/CE. Prin urmare, Comisia ar trebui să îndeplinească ea însăși această sarcină și să aibă posibilitatea de a delega această sarcină către Banca Europeană de Investiții.
            
            
               (14)Comisia ar trebui să aplice norme diferite în funcție de modul de punere în aplicare a Fondului pentru inovare. În cazul în care Fondul pentru inovare este pus în aplicare în cadrul gestiunii directe, dispozițiile prezentului regulament ar trebui să fie pe deplin aliniate la dispozițiile Regulamentului financiar. 
            
            
               (15)Statele membre ar trebui să joace un rol important în punerea în aplicare a Fondului pentru inovare. În special, Comisia ar trebui să consulte statele membre cu privire la principalele decizii de punere în aplicare, precum și cu privire la dezvoltarea Fondului pentru inovare.
            
            
               (16)Fondul pentru inovare ar trebui să fie pus în aplicare în conformitate cu principiile bunei gestiuni financiare, astfel cum sunt prevăzute în Regulamentul financiar.
            
            
               (17)Ar trebui prevăzute modalități clare de raportare, de asumare a răspunderii și de control financiar pentru a se asigura că Comisia primește informații complete și în timp util cu privire la evoluția proiectelor sprijinite prin Fondul pentru inovare, că entitățile care gestionează Fondul pentru inovare aplică principii de bună gestiune financiară și că statele membre sunt informate în timp util cu privire la punerea în aplicare a Fondului pentru inovare,
            
         
         
            
            
               ADOPTĂ PREZENTUL REGULAMENT:
            
            
               CAPITOLUL IDISPOZIȚII GENERALE
            
            
               Articolul 1
                  Obiect 
            
            
               Prezentul regulament stabilește norme detaliate de completare a Directivei 2003/87/CE în ceea ce privește: 
            
            
               (a)obiectivele operaționale ale Fondului pentru inovare instituit prin articolul 10a alineatul (8) din Directiva 2003/87/CE;
            
            
               (b)formele de sprijin acordat prin Fondul pentru inovare;
            
            
               (c)procedura de solicitare a sprijinului acordat prin Fondul pentru inovare; 
            
            
               (d)procedura și criteriile de selecție a proiectelor în cadrul Fondului pentru inovare;
            
            
               (e)plata sprijinului acordat prin Fondul pentru inovare;
            
            
               (f)guvernanța Fondului pentru inovare;
            
            
               (g)raportarea, monitorizarea, evaluarea, controlul și publicitatea cu privire la funcționarea Fondului pentru inovare.
            
            
               Articolul 2
                  Definiții
            
            
               În sensul prezentului regulament, se aplică următoarele definiții:
            
            
               (1)„închidere financiară” înseamnă momentul din ciclul de dezvoltare a proiectului în care toate acordurile de proiect și de finanțare au fost semnate și toate condițiile prevăzute au fost îndeplinite;
            
            
               (2)„demarare” înseamnă momentul din ciclul de dezvoltare a proiectului în care au fost testate toate elementele și sistemele necesare pentru funcționarea proiectului și în care au început activitățile care conduc la evitarea efectivă a emisiilor de gaze cu efect de seră; 
            
            
               (3)„proiect la scară mică” înseamnă un proiect cu o valoare totală a cheltuielilor de capital care nu depășește 7 500 000 EUR.
            
            
               Articolul 3
                  Obiective operaționale 
            
            
               Fondul pentru inovare are următoarele obiective operaționale:
            
            
               (a)sprijinirea proiectelor care demonstrează tehnologii, procese sau produse foarte inovatoare, care sunt suficient de mature și care au un potențial semnificativ de reducere a emisiilor de gaze cu efect de seră; 
            
         
         
            
               (b)oferirea de sprijin financiar adaptat nevoilor pieței și profilurilor de risc ale proiectelor eligibile, atrăgând totodată resurse publice și private suplimentare;
            
            
               (c)asigurarea faptului că veniturile Fondului pentru inovare sunt gestionate în conformitate cu obiectivele Directivei 2003/87/CE.
            
            
               Articolul 4
                  Forme ale sprijinului acordat prin Fondul pentru inovare 
            
            
               Sprijinul acordat proiectului prin intermediul Fondului pentru inovare poate lua următoarele forme:
            
            
               (a)granturi;
            
            
               (b)contribuții la operațiunile de finanțare mixtă în cadrul instrumentului de sprijin pentru investiții al Uniunii; 
            
            
               (c)atunci când acest lucru este necesar pentru atingerea obiectivelor prevăzute în Directiva 2003/87/CE, finanțarea în oricare dintre celelalte forme prevăzute în Regulamentul (UE, Euratom) 2018/1046 („Regulamentul financiar”), în special premii, precum și achiziții publice. 
            
            
            
               CAPITOLUL II
               DISPOZIȚII SPECIFICE APLICABILE GRANTURILOR
            
            
               Articolul 5
                  Costuri relevante 
            
            
               1.În sensul celei de a patra teze de la articolul 10a alineatul (8) al treilea paragraf din Directiva 2003/87/CE, costurile relevante sunt costurile suplimentare suportate de inițiatorul proiectului ca urmare a aplicării tehnologiei inovatoare legate de reducerea sau evitarea emisiilor de gaze cu efect de seră. Costurile relevante se calculează ca diferența dintre cea mai bună estimare a cheltuielilor totale de capital, valoarea actualizată netă a costurilor de funcționare și a beneficiilor care apar timp de 10 ani de la demararea proiectului, comparativ cu rezultatul aceluiași calcul pentru o producție convențională cu aceeași capacitate în ceea ce privește producerea efectivă a produsului finit respectiv. 
            
            
               În cazul în care producția convențională menționată la primul paragraf nu există, costurile relevante sunt cea mai bună estimare a cheltuielilor totale de capital și a valorii actualizate nete a cheltuielilor de funcționare și a beneficiilor care apar pe o perioadă de 10 ani de la demararea proiectului. 
            
            
               2.Costurile relevante ale unui proiect la scară mică sunt costurile totale ale cheltuielilor de capital aferente proiectului respectiv. 
            
            
               Articolul 6
                  Plata granturilor
            
            
               1.Sprijinul acordat prin Fondul pentru inovare, sub forma unui grant, este plătit în momentul atingerii obiectivelor de etapă stabilite în prealabil. 
            
            
               2.Pentru toate proiectele, obiectivele de etapă menționate la alineatul (1) se bazează pe ciclul de dezvoltare a proiectului și implică cel puțin următoarele:
            
            
               (a)închiderea financiară;
            
            
               (b)demararea proiectului.
            
            
               3.Ținând seama de tehnologia utilizată și de circumstanțele specifice din sectorul sau sectoarele în care este utilizată aceasta, pot fi stabilite obiective de etapă specifice suplimentare în documentele contractuale.
            
            
               4.Până la 40 % din suma totală a sprijinului acordat prin Fondul pentru inovare, inclusiv asistența pentru dezvoltarea de proiecte, pentru un proiect specific se plătește la închiderea financiară sau la atingerea unui obiectiv de etapă specific care precede închiderea financiară, în cazul în care un astfel de obiectiv de etapă a fost stabilit în conformitate cu alineatul (3). 
            
         
         
            
               5.În măsura în care suma totală a sprijinului acordat prin Fondul pentru inovare pentru un anumit proiect nu a fost plătită în temeiul alineatului (4), suma respectivă se plătește după închiderea financiară. Aceasta poate fi plătită parțial înainte de demararea proiectului și în tranșe anuale după demararea acestuia. 
            
            
               6.În sensul alineatelor (4) și (5) ale acestui articol, suma totală a sprijinului acordat prin Fondul pentru inovare pentru un anumit proiect include valoarea sprijinului acordat prin Fondul pentru inovare pentru proiectul în cauză prin intermediul asistenței pentru dezvoltarea de proiecte în conformitate cu articolul 13.
            
            
               Articolul 7
                  Norme generale privind recuperarea
            
            
               1.Comisia ia măsurile adecvate pentru a se asigura că, atunci când activitățile finanțate în temeiul prezentului regulament sunt puse în aplicare, interesele financiare ale Fondului pentru inovare sunt protejate prin aplicarea de măsuri preventive împotriva fraudei, corupției și oricăror altor activități ilegale, prin controale eficace și, în cazul în care sunt descoperite nereguli, prin recuperarea sumelor plătite în mod necuvenit și, dacă este cazul, prin aplicarea de sancțiuni eficace, proporționale și cu efect de descurajare.
            
            
               2.Recuperările se pun în aplicare în conformitate cu Regulamentul financiar.
            
            
               3.Motivele care justifică recuperarea, precum și procedurile de recuperare sunt prezentate mai în detaliu în documentația contractuală.
            
            
               Articolul 8
                  Norme speciale privind recuperarea
            
            
               1.Suma sprijinului acordat prin Fondul pentru inovare plătită în conformitate cu articolul 6 alineatul (5) după închiderea financiară depinde de evitarea emisiilor de gaze cu efect de seră verificată pe baza rapoartelor anuale prezentate de inițiatorul proiectului pentru o perioadă cuprinsă între trei și zece ani de la demararea proiectului. Raportul anual final prezentat de inițiatorul proiectului include cantitatea totală de emisii de gaze cu efect de seră evitate pe parcursul întregii perioade de raportare. 
            
            
               2.În cazul în care cantitatea totală de emisii de gaze cu efect de seră evitate pe parcursul întregii perioade de raportare reprezintă mai puțin de 75 % din cantitatea totală de emisii de gaze cu efect de seră planificată să fie evitată, suma plătită sau care urmează să fie plătită inițiatorului proiectului în conformitate cu articolul 6 alineatul (5) este recuperată sau redusă proporțional. 
            
            
               3.În cazul în care proiectul nu este demarat până la momentul stabilit în prealabil sau inițiatorul proiectului nu reușește să demonstreze o evitare reală a emisiilor de gaze cu efect de seră, suma plătită după închiderea financiară în conformitate cu articolul 6 alineatul (5) este recuperată în totalitate. 
            
            
               4.În cazul în care situațiile menționate la alineatele (2) și (3) apar din cauza unor circumstanțe extraordinare care nu pot fi controlate de inițiatorul proiectului, iar acesta demonstrează că proiectul are potențialul de a evita emisiile de gaze cu efect de seră dincolo de suma raportată, sau în cazul în care inițiatorul proiectului demonstrează că proiectul poate aduce beneficii semnificative în ceea ce privește inovarea bazată pe emisii reduse de dioxid de carbon, Comisia poate decide să nu aplice mecanismele de recuperare prevăzute la alineatele (2) și (3).
            
            
               5.Motivul care justifică recuperarea și procedurile de recuperare sunt prezentate mai în detaliu în documentația contractuală. 
            
            
               6.Normele prevăzute la alineatele (3) și (4) ale acestui articol nu aduc atingere normelor generale privind recuperarea prevăzute la articolul 7.
            
            
               Articolul 9
                  Cereri de propuneri
            
            
               1.Inițiatorii proiectelor sunt invitați să solicite sprijin acordat prin Fondul pentru inovare prin intermediul cererilor de propuneri deschise lansate de Comisie.
            
            
               Înainte de adoptarea unei decizii de lansare a unei cereri de propuneri, Comisia consultă statele membre cu privire la proiectul de decizie.
            
            
               2.Decizia Comisiei de lansare a cererilor de propuneri include cel puțin următoarele:
            
            
               (a)suma totală a sprijinului acordat prin Fondul pentru inovare disponibil pentru cererea de propuneri; 
            
            
               (b)suma maximă a sprijinului acordat prin Fondul pentru inovare disponibil pentru acordarea de asistență pentru dezvoltarea de proiecte;
            
            
               (c)tipurile de proiecte sau sectoare solicitate;
            
         
         
            
               (d)o descriere a procedurii de depunere a cererilor și o listă detaliată a informațiilor și documentației care trebuie prezentate în fiecare etapă a procedurii de depunere a cererilor;
            
            
               (e)informații detaliate privind procedura de selecție, inclusiv metodologia de evaluare și clasificare;
            
            
               (f)în cazul în care se aplică proceduri specifice de depunere a cererilor și de selecție în conformitate cu articolul 10 alineatul (4) și cu articolul 12 alineatul (6) pentru proiectele la scară mică, normele privind respectivele proceduri specifice;
            
            
               (g)în cazul în care Comisia rezervă pentru proiectele la scară mică o parte din suma totală a sprijinului din Fondul pentru inovare disponibilă pentru cererea de propuneri, valoarea părții respective;
            
            
               (h)în cazul în care se aplică criterii de selecție suplimentare în vederea unei distribuții echilibrate din punct de vedere geografic a sprijinului acordat prin Fondul pentru inovare în conformitate cu articolul 11 alineatul (2), criteriile respective.
            
            
               Articolul 10
                  Procedura de depunere a cererilor
            
            
               1.Organismul de execuție colectează cererile și organizează procedura de depunere a cererilor în următoarele două etape: 
            
            
               (a)exprimarea interesului;
            
            
               (b)depunerea cererii complete.
            
            
               2.În etapa de exprimare a interesului, inițiatorul proiectului trebuie să prezinte o descriere a principalelor caracteristici ale proiectului în conformitate cu cerințele prevăzute în cererea de propuneri relevantă, inclusiv descrierea eficacității proiectului, a gradului de inovare și a gradului de maturitate, astfel cum se specifică la articolul 11 alineatul (1) literele (a), (b) și (c). 
            
            
               3.În etapa de depunere a cererii complete, inițiatorul proiectului trebuie să prezinte o descriere detaliată a proiectului și toate documentele justificative, inclusiv planul privind schimbul de cunoștințe.
            
            
               4. 
                     Pentru proiectele la scară mică se poate aplica o procedură simplificată de depunere a cererilor.
            
            
               Articolul 11
                  Criterii de selecție 
            
            
               1.Selecția proiectelor pentru a beneficia de sprijin acordat prin Fondul pentru inovare se bazează pe următoarele criterii:
            
            
               (a)eficacitatea în ceea ce privește potențialul de evitare a emisiilor de gaze cu efect de seră, dacă este cazul, în comparație cu valorile de referință menționate la articolul 10a alineatul (2) din Directiva 2003/87/CE;
            
            
               (b)gradul de inovare al proiectelor în raport cu stadiul actual al tehnologiei;
            
            
               (c)maturitatea proiectului în ceea ce privește planificarea, modelul de afaceri, structura financiară și juridică, precum și perspectiva de a realiza închiderea financiară într-un interval de timp predefinit care să nu depășească patru ani de la decizia de acordare a sprijinului; 
            
            
               (d)potențialul tehnic și comercial pentru aplicații la scară largă sau pentru replicare sau pentru reduceri viitoare ale costurilor;
            
            
               (e)eficiența în ceea ce privește costurile relevante ale proiectului minus orice contribuție la costurile respective din partea inițiatorului proiectului, împărțită la cantitatea totală estimată a emisiilor de gaze cu efect de seră care trebuie să fie evitată, sau energia care urmează să fie produsă sau stocată sau CO2 care urmează să fie stocat în primii zece ani de funcționare.
            
            
               2.Criterii suplimentare care urmăresc realizarea unei distribuții echilibrate din punct de vedere geografic a sprijinului acordat prin Fondul pentru inovare pot fi aplicate, de asemenea, în scopul selecției proiectelor.
            
         
         
            
               Articolul 12
                  Procedura de selecție 
            
            
               1.Pe baza cererilor primite în etapa de exprimare a interesului, organismul de execuție evaluează, pentru fiecare proiect, eligibilitatea în conformitate cu articolul 10a alineatul (8) din Directiva 2003/87/CE. Organismul de execuție inițiază ulterior procesul de selectare a proiectelor eligibile în conformitate cu alineatele (2) și (3) ale acestui articol. 
            
            
               2.Pe baza cererilor primite în etapa de exprimare a interesului, organismul de execuție elaborează o listă a proiectelor care îndeplinesc criteriile de selecție prevăzute la articolul 11 alineatul (1) literele (a), (b) și (c) și invită inițiatorii proiectelor respective să depună o cerere completă.
            
            
               În cazul în care organismul de execuție a concluzionat că un proiect îndeplinește criteriile de selecție prevăzute la articolul 11 alineatul (1) literele (a) și (b), dar nu îndeplinește criteriul prevăzut la articolul 11 alineatul (1) litera (c), organismul de execuție evaluează dacă proiectul are potențialul de a îndeplini toate criteriile de selecție în cazul în care este dezvoltat în continuare. În cazul în care proiectul are un astfel de potențial, organismul de execuție poate acorda proiectului în cauză asistență pentru dezvoltare sau, în cazul în care Comisia îndeplinește respectiva sarcină, propune Comisiei să acorde proiectului asistență pentru dezvoltare.
            
            
               3.Pe baza cererii complete primite în conformitate cu alineatul (2) al acestui articol, organismul de execuție inițiază procesul de evaluare și clasificare a proiectului pe baza tuturor criteriilor de selecție prevăzute la articolul 11. În scopul evaluării respective, organismul de execuție compară proiectele în cauză cu proiectele din același sector, precum și cu proiectele din alte sectoare și elaborează o listă de proiecte preselectate. 
            
            
               4.Lista de proiecte preselectate menționată la alineatul (3) și, după caz, propunerea menționată la alineatul (2) al doilea paragraf se comunică Comisiei și include cel puțin următoarele:
            
            
                     
                        (a)o confirmare a respectării criteriilor de eligibilitate și de selecție;
                     
                     
                        (b)detalii privind evaluarea și clasificarea proiectului;
                     
                     
                        (c)costurile totale ale proiectului și costurile relevante menționate la articolul 5, exprimate în EUR;
                     
                     
                        (d)cererea pentru valoarea totală a sprijinului solicitat din Fondul pentru Inovare exprimată în EUR, 
                     
                     
                        (e)cantitatea estimată de emisii de gaze cu efect de seră care urmează să fie evitată;
                     
                     
                        (f)cantitatea estimată de energie care urmează să fie produsă sau stocată; 
                     
                     
                        (g)cantitatea estimată de CO2 care urmează să fie stocată;
                     
                     
                        (h)informații privind forma juridică a sprijinului din Fondul pentru inovare solicitat de inițiatorul proiectului.
                     
                     
                        5.Pe baza celor comunicate în temeiul alineatului (4) al acestui articol, Comisia, după consultarea statelor membre în conformitate cu articolul 21 alineatul (2), adoptă decizia de acordare care specifică sprijinul acordat proiectelor selectate și, după caz, elaborează o listă de rezervă.
                     
                     
                        6.Pentru proiectele la scară mică se poate aplica o procedură specifică de selecție.
                     
                     
                        Articolul 13
                           Asistența pentru dezvoltarea de proiecte
                     
                     
                        1.După consultarea statelor membre în conformitate cu articolul 21 alineatul (2) litera (c), Comisia stabilește valoarea maximă a sprijinului acordat prin Fondul pentru inovare disponibil pentru asistența pentru dezvoltarea de proiecte.
                     
                     
                        2.Asistența pentru dezvoltarea de proiecte se acordă de către Comisie sau de către organismul de execuție în conformitate cu articolul 12 alineatul (2), sub formă de grant.
                     
                     
                        3.Următoarele activități pot fi finanțate prin intermediul asistenței pentru dezvoltarea de proiecte:
                     
                     
                        (a)îmbunătățirea și dezvoltarea unei documentații aferente proiectului sau a unor elemente ale conceperii proiectului, cu scopul de a asigura un grad suficient de maturitate a proiectului;
                     
                     
                        (b)evaluarea fezabilității proiectului, inclusiv studiile tehnice și economice;
                     
                     
                        (c)consiliere privind structura financiară și juridică a proiectului;
                     
                     
                        (d)consolidarea capacității inițiatorului proiectului.
                     
                     
                        4.În scopul asistenței pentru dezvoltarea de proiecte, costurile relevante sunt toate costurile legate de dezvoltarea proiectelor. Fondul pentru inovare poate finanța până la 100 % din costurile relevante. 
                     
                     
                        CAPITOLUL III
                        DISPOZIȚII SPECIFICE APLICABILE FORMELOR DE SPRIJIN ACORDAT PRIN FONDUL PENTRU INOVARE, ALTELE DECÂT GRANTURILE
                     
                     
                        Articolul 14
                           Furnizarea de sprijin acordat prin Fondul pentru inovare sub formă de contribuții la operațiunile de finanțare mixtă în cadrul instrumentului de sprijin pentru investiții al Uniunii
                     
                     
                        1.În cazul în care Comisia decide să plătească sprijinul acordat prin Fondul pentru inovare sub formă de contribuții la operațiunile de finanțare mixtă în cadrul instrumentului de sprijin pentru investiții al Uniunii, sprijinul acordat prin Fondul de inovare este pus în aplicare în conformitate cu normele aplicabile instrumentului de sprijin pentru investiții al Uniunii. Cu toate acestea, eligibilitatea proiectelor este evaluată în conformitate cu articolul 10a alineatul (8) din Directiva 2003/87/CE. 
                     
                     
                        2.După consultarea statelor membre, Comisia adoptă o decizie în care precizează dacă contribuția la operațiunile de finanțare mixtă ia formă de sprijin nerambursabil sau de sprijin rambursabil sau ambele, indicând cuantumul sprijinului acordat prin Fondul pentru inovare disponibil pentru efectuarea plăților prin intermediul instrumentului de sprijin pentru investiții al Uniunii. 
                     
                     
                        Articolul 15
                           Dispoziții privind sprijinul acordat prin Fondul pentru inovare sub orice altă formă prevăzută în Regulamentul financiar
                     
                     
                        1.În cazul în care Comisia decide să plătească sprijinul acordat prin Fondul pentru inovare sub orice formă prevăzută în Regulamentul financiar, alta decât granturile, Comisia adoptă, după consultarea statelor membre, o decizie în care indică cuantumul sprijinului acordat prin Fondul pentru inovare disponibil pentru realizarea plății sub forma respectivă, precum și normele aplicabile cererii pentru a beneficia de un astfel de sprijin, selectarea proiectelor și plata sprijinului.
                     
                     
                        2.Proiectele care beneficiază de sprijin acordat prin Fondul pentru inovare în temeiul acestui articol respectă normele Uniunii privind ajutoarele de stat.
                     
                     
                  
               
               CAPITOLUL IV
               GUVERNANȚĂ 
            
            
               Articolul 16
                  Punerea în aplicare a Fondului pentru inovare 
            
            
               1.Comisia pune în aplicare Fondul pentru inovare prin gestiune directă, în conformitate cu dispozițiile relevante ale articolelor 125-153 din Regulamentul financiar, sau prin gestiune indirectă, prin intermediul organismelor menționate la articolul 62 alineatul (1) litera (c) din Regulamentul financiar.
            
            
               2.Costurile suportate în legătură cu activitățile de punere în aplicare a Fondului pentru inovare, inclusiv costurile administrative și de gestionare, sunt finanțate din Fondul pentru inovare. 
            
            
               Articolul 17
                  Desemnarea organismelor de execuție 
            
            
               1.În cazul în care Comisia decide să delege anumite sarcini legate de punerea în aplicare a Fondului pentru inovare către un organism de execuție, Comisia adoptă o decizie prin care desemnează un astfel de organism de execuție.
            
            
               Comisia și organismul de execuție desemnat încheie un acord de stabilire a termenilor și condițiilor specifice în temeiul cărora organismul de execuție urmează să își îndeplinească sarcinile.
            
            
               2.În cazul în care Comisia pune în aplicare Fondul pentru inovare în cadrul gestiunii directe și decide să delege anumite sarcini de punere în aplicare către un organism de execuție, Comisia desemnează o agenție executivă drept organism de execuție.
            
            
               3.În cazul în care Comisia pune în aplicare Fondul pentru inovare în cadrul gestiunii indirecte, Comisia desemnează drept organism de execuție un organism menționat la articolul 62 alineatul (1) litera (c) din Regulamentul financiar.
            
            
               4.În măsura în care sarcinile legate de punerea în aplicare a Fondului pentru inovare nu sunt delegate unui organism de execuție, Comisia îndeplinește sarcinile respective.
            
            
               Articolul 18
                  Sarcinile organismului de execuție
            
            
               Organismul de execuție desemnat în conformitate cu articolul 17 alineatul (1) poate fi însărcinat cu gestionarea generală a cererii de propuneri, cu plata sprijinului acordat prin Fondul pentru inovare și cu monitorizarea punerii în aplicare a proiectelor selectate. În acest scop, organismului de execuție i se pot încredința următoarele sarcini:
            
            
               (a)organizarea cererii de propuneri;
            
         
         
            
               (b)organizarea procedurii de depunere a cererilor, inclusiv colectarea cererilor și analizarea tuturor documentelor justificative;
            
            
               (c)organizarea procedurii de selecție a proiectelor, inclusiv evaluarea proiectului sau evaluarea amănunțită și clasificarea acestora;
            
            
               (d)consilierea Comisiei cu privire la proiectele care urmează să beneficieze de sprijin acordat prin Fondul pentru inovare și la proiectele care urmează să fie incluse pe lista de rezervă;
            
            
               (e)acordarea sau furnizarea de asistență pentru dezvoltarea de proiecte;
            
            
               (f)semnarea acordurilor de grant și a altor contracte în funcție de forma sprijinului acordat prin Fondul pentru inovare;
            
            
               (g)pregătirea și gestionarea documentației contractuale privind proiectele atribuite;
            
            
               (h)verificarea măsurii în care au fost îndeplinite condițiile de finanțare și în care a fost realizată plata veniturilor din Fondul pentru inovare către inițiatorii proiectelor;
            
            
               (i)monitorizarea punerii în aplicare a proiectului;
            
            
               (j)comunicarea cu inițiatorii proiectului;
            
            
               (k)raportarea către Comisie, inclusiv cu privire la orientarea generală pentru dezvoltarea în continuare a Fondului pentru inovare;
            
            
               (l)raportarea financiară;
            
            
               (m)acțiuni de informare, comunicare și promovare, inclusiv elaborarea de materiale promoționale, și conceperea siglei Fondului pentru inovare;
            
            
               (n)gestionarea activității de schimb de cunoștințe;
            
            
               (o)sprijinirea statelor membre în eforturile lor de promovare a Fondului pentru inovare și de comunicare cu inițiatorii de proiecte;
            
            
               (p)orice alte sarcini legate de punerea în aplicare a Fondului pentru inovare.
            
            
               Articolul 19
                  Dispoziții specifice aplicabile punerii în aplicare a Fondului pentru inovare prin gestiune directă 
            
            
               1.În cazul în care Comisia desemnează o agenție executivă drept organism de execuție în temeiul articolului 17 alineatul (1) din prezentul regulament, o astfel de decizie a Comisiei face obiectul rezultatului analizei costuri-beneficii menționate la articolul 3 din Regulamentul (CE) nr. 58/2003 al Consiliului
                  25
               , iar acordul menționat la articolul 17 alineatul (1) al doilea paragraf din prezentul regulament ia forma unui instrument de delegare în conformitate cu Regulamentul (CE) nr. 58/2003.
            
            
               2.În cazul în care sumele plătite în cadrul gestiunii directe sunt recuperate în temeiul articolelor 7 și 8 din prezentul regulament, sumele recuperate constituie venituri alocate în conformitate cu articolul 21 din Regulamentul financiar și sunt utilizate pentru finanțarea operațiunilor Fondului pentru inovare.
            
            
               3.Pentru toate sarcinile de punere în aplicare îndeplinite de Comisie, inclusiv prin intermediul unei agenții executive, veniturile Fondului pentru inovare constituie venituri alocate externe în sensul articolului 21 alineatele (1) și (5) din Regulamentul financiar. Aceste venituri alocate cuprind, de asemenea, toate costurile administrative legate de punerea în aplicare a Fondului pentru inovare. Comisia poate utiliza maximum 5 % din pachetul Fondului pentru inovare pentru a-și acoperi costurile de gestionare.
            
            
               4.Un proiect care a beneficiat de sprijin din partea Fondului pentru inovare poate primi o contribuție și din partea oricărui alt program al Uniunii, inclusiv finanțare în cadrul gestiunii partajate, cu condiția ca această contribuție să nu acopere aceleași costuri. Finanțarea cumulată nu depășește costurile eligibile totale ale proiectului, iar sprijinul acordat din diferite programe ale Uniunii poate fi calculat pe bază pro-rata. 
            
         
         
            
               Articolul 20
                  Gestionarea veniturilor Fondului pentru inovare
            
            
               1.Comisia se asigură că certificatele destinate Fondului pentru inovare sunt scoase la licitație în conformitate cu principiile și modalitățile prevăzute la articolul 10 alineatul (4) din Directiva 2003/87/CE și gestionează veniturile Fondului pentru inovare în conformitate cu obiectivele Directivei 2003/87/CE.
            
            
               2.Comisia se asigură că veniturile menționate la alineatul (1) sunt transferate organismului de execuție în timp util pentru finanțarea costurilor aferente activităților de punere în aplicare și pentru realizarea plății către proiectele atribuite.
            
            
               3.Comisia poate delega monetizarea certificatelor și gestionarea veniturilor Fondului pentru inovare către Banca Europeană de Investiții ( BEI). În cazul unei astfel de delegări, Comisia și BEI încheie un acord de stabilire a clauzelor și condițiilor specifice în temeiul cărora BEI își îndeplinește sarcinile legate de gestionarea veniturilor Fondului pentru inovare.
            
            
               4.Sub rezerva dispozițiilor Directivei 2003/87/CE, veniturile Fondului pentru inovare rămase la sfârșitul perioadei de eligibilitate pentru proiectele sprijinite sunt utilizate pentru a susține noi proiecte care îndeplinesc criteriile de eligibilitate stabilite la articolul 10a alineatul (8) din Directiva 2003/87/CE până când toate veniturile sunt cheltuite pentru obiectivele Fondului pentru inovare. Astfel de proiecte noi sunt selectate prin intermediul unor noi cereri de propuneri în conformitate cu articolul 9 sau sunt sprijinite în conformitate cu articolele 14 sau 15.
            
            
               Articolul 21
                  Rolul statelor membre
            
            
               1.Atunci când pune în aplicare Fondul pentru inovare, Comisia consultă statele membre și este asistată de acestea. 
            
            
               2.Statele membre sunt consultate cu privire la:
            
            
               (a)lista proiectelor preselectate, inclusiv lista de rezervă, precum și lista proiectelor propuse pentru a beneficia de asistență pentru dezvoltarea de proiecte în conformitate cu articolul 12 alineatul (2), înainte de acordarea sprijinului;
            
            
               (b)proiectele de decizie ale Comisiei menționate la articolul 9 alineatul (1), articolul 14 alineatul (2) și articolul 15 alineatul (1);
            
            
               (c)suma maximă a sprijinului acordat prin Fondul pentru inovare care urmează să fie pus la dispoziție pentru asistența pentru dezvoltarea de proiecte.
                     
            
            
               3.La cererea Comisiei, statele membre oferă consiliere și asistență Comisiei în ceea ce privește:
            
            
               (a)stabilirea de orientări generale pentru Fondul pentru inovare;
            
            
               (b)abordarea problemelor existente sau care apar în procesul de punere în aplicare a proiectului;
            
            
               (c)abordarea oricărui alt aspect legat de punerea în aplicare a proiectului.
            
            
               4.Comisia informează statele membre cu privire la progresele înregistrate în punerea în aplicare a prezentului regulament, în special cu privire la punerea în aplicare a deciziilor de acordare a sprijinului menționate la articolul 12 alineatul (5).
            
            
               Articolul 22
                  Rolul părților interesate 
            
            
               Comisia poate implica părțile interesate în discuțiile legate de punerea în aplicare a Fondului pentru inovare, inclusiv în ceea ce privește aspectele enumerate la articolul 21 alineatul (3). 
            
            
               CAPITOLUL V
               MONITORIZAREA, RAPORTAREA ȘI EVALUAREA 
            
            
               Articolul 23
                  Monitorizarea și raportarea 
            
         
         
            
               1.Organismul de execuție monitorizează funcționarea Fondului pentru inovare, inclusiv cuantumurile sprijinului acordat din Fondul pentru inovare. 
            
            
               2.Pentru a se asigura că datele pentru monitorizare menționate la alineatul (1) și rezultatele sunt colectate în mod eficient, eficace și în timp util, inițiatorilor de proiecte li se pot impune cerințe de raportare proporționale. Rapoartele inițiatorilor de proiecte includ informații cu privire la acțiunile de schimb de cunoștințe întreprinse în conformitate cu articolul 27.
            
            
               3.Organismul de execuție raportează periodic Comisiei cu privire la îndeplinirea sarcinilor sale.
            
            
               4.Organismul de execuție raportează Comisiei cu privire la ciclul complet al plății sprijinului, în special cu privire la organizarea cererilor de propuneri și la semnarea contractelor cu inițiatorii proiectelor.
            
            
               5.După încheierea fiecărei cereri de propuneri, Comisia raportează statelor membre cu privire la punerea în aplicare a respectivei cereri de propuneri.
            
            
               6.Comisia prezintă anual Consiliului și Parlamentului European un raport privind stadiul punerii în aplicare a Fondului pentru inovare.
            
            
               7.Organismele de execuție, altele decât agențiile executive, și entitățile cărora le-a fost delegată gestionarea veniturilor Fondului pentru inovare, în temeiul articolului 20 alineatul (3), furnizează Comisiei următoarele:
            
            
               (a)până la data de 15 februarie, situațiile financiare neauditate referitoare la exercițiul financiar precedent, care începe la 1 ianuarie și se încheie la 31 decembrie, în ceea ce privește activitățile delegate respectivelor organisme de execuție și entități;
            
            
               (b)până la data de 15 martie a anului în care au fost transmise situațiile financiare neauditate, situațiile financiare auditate pentru exercițiul financiar precedent, care începe la 1 ianuarie și se încheie la 31 decembrie, în ceea ce privește activitățile delegate respectivelor organisme de execuție și entități.
            
            
               Comisia întocmește conturile anuale ale Fondului pentru inovare pentru fiecare exercițiu financiar, care începe la 1 ianuarie și se încheie la 31 decembrie, pe baza situațiilor financiare prevăzute în temeiul primului paragraf. Aceste conturi fac obiectul unui audit extern independent.
            
            
               Situațiile financiare și conturile prevăzute la acest alineat se întocmesc în conformitate cu normele contabile menționate la articolul 80 din Regulamentul financiar.
            
            
               Articolul 24
                  Evaluarea
            
            
               1.În 2025 și ulterior la fiecare cinci ani, Comisia efectuează o evaluare privind funcționarea Fondului pentru inovare. Evaluarea se axează pe evaluarea sinergiilor dintre Fondul pentru inovare și alte programe relevante ale Uniunii, fără a se limita la aceasta, precum și pe procedura de plată a sprijinului acordat prin Fondul pentru inovare.
            
            
               2.Pe baza rezultatelor evaluărilor menționate la alineatul (1) al acestui articol, Comisia prezintă propuneri, după caz, pentru a se asigura că Fondul pentru inovare înregistrează progrese în ceea ce privește îndeplinirea obiectivelor sale prevăzute în Directiva 2003/87/CE și la articolul 3 din prezentul regulament.
            
            
               3.La finalul punerii în aplicare a Fondului pentru inovare, dar nu mai târziu de 2035, Comisia realizează o evaluare finală a funcționării Fondului pentru inovare.
            
            
               4.Comisia pune la dispoziția publicului rezultatele evaluărilor efectuate în conformitate cu alineatele (1), (2) și (3).
            
            
               CAPITOLUL VI
               AUDITURI, PUBLICITATE ȘI SCHIMB DE CUNOȘTINȚE
            
            
               Articolul 25
                  Audituri
            
            
               1.Auditurile cu privire la utilizarea sprijinului acordat prin Fondul pentru inovare, desfășurate de auditori externi independenți, inclusiv de alte entități decât cele mandatate de instituțiile sau organismele Uniunii, constituie baza asigurării globale în temeiul articolului 26.
            
            
               2.Orice persoană sau entitate care beneficiază de sprijin acordat prin Fondul pentru inovare acceptă, în scris, să acorde accesul și drepturile necesare, astfel cum se prevede la articolul 129 din Regulamentul financiar. 
            
         
         
            
               Articolul 26
                  Valabilitatea transversală a auditurilor
            
            
               Fără a aduce atingere posibilităților existente de efectuare a unor audituri suplimentare, dacă un auditor independent a efectuat un audit referitor la situațiile financiare și rapoartele care prezintă utilizarea unei contribuții a Uniunii, bazat pe standarde de audit acceptate la nivel internațional, care oferă o asigurare rezonabilă, auditul respectiv stă la baza asigurării generale, astfel cum se specifică mai detaliat, dacă este cazul, în normele sectoriale, cu condiția să existe dovezi suficiente ale independenței și competenței auditorului. Raportul auditorului independent și documentația de audit aferentă sunt puse, la cerere, la dispoziția Parlamentului European, a Comisiei, a Curții de Conturi și a autorităților de audit din statele membre.
            
            
               Articolul 27
                  Comunicare, schimb de cunoștințe și publicitate
            
            
               1.Inițiatorii de proiecte publică în mod proactiv și sistematic pe site-urile lor web informații cu privire la proiectele care beneficiază de sprijin în temeiul prezentului regulament. Aceste informații includ o trimitere explicită la sprijinul primit prin Fondul pentru inovare.
            
            
               2.Inițiatorii de proiecte asigură furnizarea de informații coerente, eficace și specifice privind sprijinul acordat prin Fondul pentru inovare către diverse categorii de public, inclusiv prin mijloacele de informare în masă și către publicul larg.
            
            
               3.Logoul Fondului pentru inovare sau alte elemente promoționale necesare în documentația contractuală sunt utilizate pentru toate activitățile de comunicare și de schimb de cunoștințe și apar pe panouri de informare în locuri strategice, vizibile pentru public.
            
            
               4.Inițiatorii de proiecte furnizează informații detaliate cu privire la acțiunile planificate în conformitate cu alineatele (1) și (2) ale acestui articol în cadrul planului privind schimbul de cunoștințe prezentat în conformitate cu articolul 10 alineatul (3). 
            
            
               5.Organismul de execuție desfășoară acțiuni de informare, de comunicare și de promovare referitoare la sprijinul și rezultatele Fondului pentru inovare. Organismul de execuție organizează seminarii, ateliere sau, după caz, alte tipuri de activități specifice pentru a facilita schimburile de experiență, de cunoștințe și de cele mai bune practici cu privire la conceperea, pregătirea și punerea în aplicare a proiectelor, precum și cu privire la eficacitatea finanțării acordate prin intermediul proiectelor de asistență pentru dezvoltarea de proiecte. 
            
            
               CAPITOLUL VII
               DISPOZIȚII FINALE
            
            
               Articolul 28
                  Intrarea în vigoare 
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 26.2.2019
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, JO L 275, 25.10.2003, p. 32. 
               
               
                  
                     (2)
                  
                        Pentru exemple, a se vedea lista furnizată în tabelul 1 de la sfârșitul expunerii de motive.
               
               
                  
                     (3)
                  
                        COM (2015)80, Comunicarea Comisiei „O strategie-cadru pentru o uniune energetică rezilientă cu o politică prospectivă în domeniul schimbărilor climatice”
               
               
                  
                     (4)
                  
                        COM (2017)479, Comunicarea Comisiei „Investițiile într-o industrie inteligentă, inovatoare și durabilă: O strategie reînnoită privind politica industrială a UE”
               
               
                  
                     (5)
                  
                        A se adăuga referința
               
               
                  
                     (6)
                  
                        COM (2015)6317, Comunicarea Comisiei „Către un Plan strategic integrat privind tehnologiile energetice (SET): Accelerarea transformării sistemului energetic european”.
               
               
                  
                     (7)
                  
                        Fraunhofer ISI, Ecofys (2018), Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage (Impactul asupra mediului și economiei al inovațiilor tehnologice pentru Fondul pentru inovare în domeniile industriilor mari consumatoare de energie, energiei din surse regenerabile, CSC/CUC și stocării energiei)
               
               
                  
                     (8)
                  
                        Propunerea Comisiei COM (2018) 439 final de Regulament al Parlamentului European și al Consiliului de instituire a Programului InvestEU, din 6 iunie 2018, disponibilă la adresa: 
                  https://eur-lex.europa.eu/legal-content/RO/TXT/?uri=COM%3A2018%3A439%3AFIN
                  .
               
               
                  
                     (9)
                  
                        Decizia (UE) 2017/2172 a Comisiei de modificare a Deciziei 2010/670/UE în ceea ce privește utilizarea veniturilor nevărsate din prima rundă de cereri de propuneri, JO L 306, 22.11.2017, p. 24.
               
               
                  
                     (10)
                  
                        ICF (2017) 
                  NER 300 Lessons Learnt Summary report
                   (Raport de sinteză - Învățăminte desprinse în urma programului NER 300) 
               
               
                  
                     (11)
                  
                        
                  
                     Raportul special nr. 24/2018 din 5 septembrie 2018: „Demonstrarea la scară comercială a captării și stocării dioxidului de carbon și a producției inovatoare de energie din surse regenerabile în UE: în ultimul deceniu, nu au fost obținute progresele scontate”
                  
                  , disponibil pe site-ul web al Curții de Conturi, la adresa: 
                  https://www.eca.europa.eu/Lists/ECADocuments/SR18_24/SR_CCS_RO.pdf
               
               
                  
                     (12)
                  
                        Ateliere sectoriale și conferința finală (2017) „
                  Finanțare pentru inovare: către fondul pentru inovare al ETS
                  ”
               
               
                  
                     (13)
                  
                        CE Delft (2018) 
                  Raport privind consultarea publică online cu privire la crearea Fondului pentru inovare
                   și 
                  https://ec.europa.eu/clima/consultations/public-consultation-establishment-innovation-fund_ro
                   
               
               
                  
                     (14)
                  
                        Ecofys (2018), 
                  Market testing for low-carbon innovation support to energy intensive industry and to power generation
                   (Testarea pieței pentru sprijinirea inovării cu emisii reduse de dioxid de carbon pentru industria energointensivă și pentru producerea de energie)
               
               
                  
                     (15)
                  
                        
                  Grupul de experți privind Fondul pentru inovare
               
               
                  
                     (16)
                  
                        Acord interinstituțional între Parlamentul European, Consiliul Uniunii Europene și Comisia Europeană privind o mai bună legiferare, JO L 123, 12.5.2016, p. 1-14.
               
               
                  
                     (17)
                  
                        
                  
                     Raportul special nr. 24/2018 din 5 septembrie 2018: „Demonstrarea la scară comercială a captării și stocării dioxidului de carbon și a producției inovatoare de energie din surse regenerabile în UE: în ultimul deceniu, nu au fost obținute progresele scontate”
                  
                  , disponibil pe site-ul web al Curții de Conturi, la adresa: 
                  https://www.eca.europa.eu/Lists/ECADocuments/SR18_24/SR_CCS_RO.pdf
                   
               
               
                  
                     (18)
                  
                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
               
               
                  
                     (19)
                  
                        Proiectele eligibile pot include inovații privind atât procesul, cât și produsele, care abordează produsele care le înlocuiesc pe cele cu emisii mari de GES.
               
               
                  
                     (20)
                  
                        JO L 275, 25.10.2003, p. 32. 
               
               
                  
                     (21)
                  
                        Decizia 2010/670/UE a Comisiei din 3 noiembrie 2010 de stabilire a criteriilor și măsurilor pentru finanțarea proiectelor demonstrative comerciale care vizează captarea și stocarea geologică a CO2 în condiții de siguranță din punct de vedere al mediului, precum și a proiectelor demonstrative de tehnologii inovatoare în domeniul energiei din surse regenerabile, în cadrul sistemului de comercializare a certificatelor de emisii de gaze cu efect de seră în Comunitate, stabilit prin Directiva 2003/87/CE a Parlamentului European și a Consiliului (JO L 290, 6.11.2010, p. 39).
               
               
                  
                     (22)
                  
                        
                  
                     Raportul special nr. 24/2018 din 5 septembrie 2018: „Demonstrarea la scară comercială a captării și stocării dioxidului de carbon și a producției inovatoare de energie din surse regenerabile în UE: în ultimul deceniu, nu au fost obținute progresele scontate”
                  
                  , disponibil pe site-ul web al Curții de Conturi, la adresa: 
                  https://www.eca.europa.eu/Lists/ECADocuments/SR18_24/SR_CCS_RO.pdf
                   
               
               
                  
                     (23)
                  
                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
               
               
                  
                     (24)
                  
                        Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (JO L 302, 18.11.2010, p. 1).
               
               
                  
                     (25)
                  
                        Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (JO L 11, 16.1.2003, p. 1).